ธปท.รับเงินบาทผันผวนจากปัญหาลดเครดิตประเทศยุโรป
ธปท.ยอมรับประเทศในยุโรปถูกปรับลดเครดิต ส่งผลให้เงินทุนเคลื่อนย้ายผันผวน กระทบค่าเงินบาท&nbsp;
30 เม.ย. 2553

ธปท.ยอมรับประเทศในยุโรปถูกปรับลดเครดิต ส่งผลให้เงินทุนเคลื่อนย้ายผันผวน กระทบค่าเงินบาท 
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า ค่าเงินบาทอ่อนค่าและมีความผัวผวนปรับขึ้นลงบ้างในช่วงนี้ เป็นผลจากปัจจัยภายนอกที่เงินทุนเคลื่อนย้ายจากยุโรปมีความผันผวน เนื่องจากบริษัทจัดอันดับเครดิตได้ปรับลดเครดิตของหลายประเทศในยุโรป ส่งผลให้นักลงทุนเกิดความกังวล ดังนั้นผู้ประกอบการในภาคส่งออกและนำเข้า หรือผู้เกี่ยวข้องควรระมัดระวัง ความเสี่ยงค่าเงินให้ดี 
“ตอนนี้นักลงทุนยังมองประเทศในภูมิภาคเอเชียมีแนวโน้มดีกว่า แข็งแกร่งภูมิภาคอื่น ส่งผลให้มีเงินทุนไหลเข้าอยู่ เพราะเขาเห็นโอกาสที่ดอกเบี้ยจะปรับเข้าสูงระดับปกติเร็วกว่าภูมิภาคอื่น” นางธาริษากล่าว
ทั้งนี้  เงินทุนไหลเข้ามาในไทยส่วนใหญ่ ยังเลือกลงทุนในตลาดหุ้นและตลาดตราสารหนี้ แต่เงินก้อนนี้จะไหลเข้าอกเร็ว ซึ่งธปท.จะติดตามดูอย่างใกล้ชิด อย่างไรก็ตาม  ในช่วงเดือนมี.ค.ที่ผ่านมาเงินทุนไหลเข้ายังเป็นบวก 2,502 ล้านเหรียญสหรัฐ หรือประมาณ 8 หมื่นล้านบาท   หากคิดอัตราแลกเปลี่ยนที่ 32 บาท/เหรียญสหรัฐ เพิ่มขึ้นจากเดือนก.พ.ที่เงินทุนไหลออก 203 ล้านเหรียญสหรัฐ หรือประมาณ 6,496 ล้านบาท เนื่องจากไทยยังเกินดุลบัญชีเดินสะพัดต่อเนื่อง ซึ่งภาวะดังกล่าวยังเป็นแรงกดดันค่าเงินบาท